الى الشهداء الذين استشهدوا في ملعب كرة القدم بمنطقة الشعله
والى كل شهداء العراق الذين سقطوا بسبب تفجيرات النواصب
ام تناشد ولدها:
يمه مو كَتلي العب شويه واجيج
يمه بعدك كَلبي احسنه جمر
العبه خلصت يمه ها شو ما اجيت
شنهي اضافيات سوو بالكَبر
كَتلي تلعب يمه ما كَتلي تموت
كَلت بس عصريه وارجع مو عمر
يمه اخوتك ما اجو كَالولي مات
يمه كَالولي ترى صوابك خطر
بالمراحل يمه جابولي المصاب
خايفين لصدمه تكتلني قهر
اتلفلفت عيني بدمع لمن دريت
وعلى روحي يمه ما ظلي امر
كَمت اطشن فوكَ راسي الذكريات
وصرت وانه مغمضه اباوعلك صور
يمه جوه لكَاع انته وانه فوكَ
رحت كَبلي وجنت اعدنك ذخر
والله اباوع غرفة اخشابك واموت
واكَعد اذكر خطبتك والمهر
الكَاع ماعدها خجل تاكل شباب
من حديد عيونها وماتنكسر